При влизането си на въоръжение "Шокаку" е най-големият самолетоносач (строен като такъв, а не преоборудван от друг клас кораби) в света с водоизместване 25 675 т., дължина 257.5 м, ширина 26 м и газене 8.87 м. Размерите на полетната му палуба са 242.22 x 29 м. Но заради конструктивни особености, в сравнение с „прототипа“ му "Сорю" мореходността на "Шокаку" е доста по-ниска. Бронирането на кораба е изключително мощно – поясът по ватерлинията е с броня до 215 мм, а това над жизнено важните обекти достига до 170 мм. Полетната палуба не е бронирана и с изключение на няколко участъка в носа и димоходите, тя е обшита само с дърво. Слаба е и противопожарната защита и с оглед на изводите от битките в Коралово море и при атола Мидуей, са взети мерки за намаляването на уязвимостта от въздушни атаки, които мерки впоследствие помагат на корабите да понасят учудващо тежки поражения. За сметка на това противоторпедната защита на кораба е много добра за времето си.